Offentliggørelse af en ansøgning i henhold til artikel 17, stk. 6, i Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) Nr. 1576/89

(2019/C 241/10)

Denne offentliggørelse giver ret til at gøre indsigelse mod ansøgningen, jf. artikel 27 i Europa-Parlamentets og Rådets forordning (EU) 2019/787 (1).

HOVEDSPECIFIKATIONERNE I DEN TEKNISKE DOKUMENTATION

»NORSK VODKA«/»NORWEGIAN VODKA«

Sagsnr.: PGI-NO-02240 — 25.11.2016

1. Geografisk betegnelse, der ønskes registreret

»Norsk Vodka«/»Norwegian Vodka«

2. Spirituskategori

Vodka (kategori 15 i bilag II til forordning (EF) nr. 110/2008)

3. Beskrivelse af spiritussen

Produktets vigtigste fysiske egenskaber

Vodkaen har en neutral karakter som defineret i bestemmelserne i forordning (EF) nr. 110/2008 som indarbejdet i EØS-aftalen og gennemført ved § 2 i den norske lov nr. 1148 af 11. oktober 2006 om spiritus og aromatiserede drikkevarer (Forskrift om alkoholsterke og aromatiserte drikker).

Vodkaen er klar, gennemsigtig og farveløs.

Produktets vigtigste kemiske egenskaber

Tørstofindholdet er maksimalt 1 g/l for det færdige produkt, således at produktet bevarer sin renhed og sit særpræg. Ethanolindholdet er minimum 37,5 % udtrykt i volumen.

Ethanolet er fremstillet af kartofler eller korn, der mæskes, gæres og destilleres i Norge. Det resulterende destillat har et maksimumindhold af methanol på 3 g/hl 100 % ethanol for at opnå den renest mulige vodka. Det er 7 g/hl 100 % ethanol mindre end kravet i bilag I til forordning (EF) nr. 110/2008, der har en grænse på 10 g/hl 100 % ethanol.

Produktets vigtigste organoleptiske egenskaber

Norsk Vodka/Norwegian Vodka er en ren og organoleptisk neutral vodka. Dette er vigtigt, da det rene destillats karakter er mest afgørende for produktets kvalitet. Vodkaen har en neutral smag med diskrete smagsnoter af råvarerne, hvilket gør den ideel til forskellige cocktails, og den kan nydes ufortyndet på grund af den rene smag.

Specifikke egenskaber sammenlignet med spiritus i samme kategori

Norsk Vodka/Norwegian Vodka har en neutral smagsaroma med en ren smag. Renheden af de organoleptiske egenskaber er resultatet af fremstillingsprocessen og de norske producenters smagsfilosofi.

4. Afgrænsning af det geografiske område

Produktion af Norsk Vodka/Norwegian Vodka finder sted inden for Kongeriget Norges grænser. Ethanolet destilleres i Norge, og vodkaen fremstilles i Norge. Fortynding med vand i postdestillationsbehandlingen og aftapning på flasker kan dog finde sted uden for Kongeriget Norge.

5. Metode, som spiritussen er fremstillet efter

Produktionen af Norsk Vodka/Norwegian Vodka består af tre trin, nemlig brygning, destillation og postdestillationsbehandling. Af historiske årsager er det tilladt at importere råvarerne fra oversøiske lande. De tre procestrin beskrevet nedenfor skal finde sted inden for det afgrænsede område med undtagelse af fortynding med vand i postdestillationsbehandlingen og aftapning på flasker, der må finde sted uden for det afgrænsede område.

Brygning

De anvendte råvarer til fremstilling af Norsk Vodka/Norwegian Vodka er kartofler eller korn. Ved korn blandes råvarerne med varmt vand for at frigøre stivelsen. Kartoflerne koges, så stivelsen gøres tilgængelig for enzymerne. Naturlige enzymer i form af bygmalt eller eksogene, stivelsesnedbrydende enzymer tilsættes, og der skabes dermed en sukkerholdig væske (»rådestillat«). Stivelsen i rådestillatet nedbrydes til sukker af enzymerne, og rådestillatet køles ned. Rådestillatet tilsættes dyrket gær for at påbegynde gæringsprocessen, hvor sukkeret i væsken omdannes til ethanol, andre alkoholer og congener. Brugen af dyrket gær i stedet for spontan gæring skaber en alkoholholdig væske, der smager rent, uden for mange congener, hvilket giver det færdige produkt en renere smag.

Destillation

Den gærede væske destilleres herefter i partier eller kontinuerligt ved hjælp af et søjledestillationsapparat. I søjledestillationsapparatet passerer en strøm af rådestillat gennem en række plader. Der anvendes damp i bunden af søjlen, som opvarmer rådestillatet til kogetemperatur og dermed skaber en damp, der bevæger sig gennem de perforerede plader, hvorved alkoholer og congener fjernes fra væskefasen. Den alkoholholdige damp kondenseres i den øverste del af søjlen. Den endelige spiritus har et minimumalkoholindhold på 96,0 % vol. ethanol, der maksimalt indeholder 3 g methanol pr. hl 100 % ethanol. Søjledestillation fjerner congener og giver det færdige produkt dets rene, bløde organoleptiske kvaliteter uden en brændende eftersmag.

Postdestillationsbehandling

Det rene vodkadestillat fortyndes med vand til et alkoholindhold på mellem 37,5 % vol. og 60,0 % vol. For at blødgøre den kan vodkaen tilsættes sukker op til et maksimalt tørstofindhold på 1 g/l. Før aftapning på flasker kan vodkaen gennemgå en produktionsproces, f.eks. kulfiltrering, hvilket ikke har andet formål end at bevare vodkaens neutrale karakter.

6. Tilknytning til det geografiske miljø eller den geografiske oprindelse

Norsk Vodka/Norwegian Vodka har både et ry og en særlig kvalitet, der er knyttet til det afgrænsede geografiske område.

Ry

Ifølge veldokumenterede beviser på norsk spiritusfremstilling kan den norske destilleritradition dateres tilbage til Bergen i 1531. Bergen var et handelscentrum for norsk fiskeri og grundlaget for handelstraditioner og gastronomisk udvikling i Norge. Selv om Norge på daværende tidspunkt var en del af Kongeriget Danmark, bevarede landdistrikterne i Norge deres regionale traditioner for spiritusfremstilling. Hvis høsten i Norge var ringe, og afgrøderne var små som følge af det dårlige klima, blev kartofler eller korn importeret fra nabolandene. Dette er oprindelsen af de nuværende råvarer, der anvendes til fremstilling af Norsk Vodka/Norwegian Vodka.

I midten af det 19. århundrede eksisterede der op til 9 000 destillerier i Norge, hovedsageligt små landbrugsbaserede destillerier. Norsk spiritus blev anset for at være en vigtig husholdningsvare og et lægemiddel, der forebyggede sygdomme i det kolde klima. Dette medførte et voldsomt alkoholforbrug i Norge, og den norske regering ønskede at mindske spiritussens skadelige virkninger. Der blev derfor vedtaget en lov, hvori der blev fastsat en minimumsproduktionsstørrelse for alle spiritusproducenter i Norge. Det betød, at landbrugerne slog sig sammen og byggede større produktionskooperativer og investerede i destillationsudstyr af bedre kvalitet og med større kapacitet end tidligere. Resultatet af dette var, at der blev fremstillet spiritus af langt bedre kvalitet, og norsk spiritus fik dermed ry for at være ren, ikke mindst organoleptisk.

I 1916 medførte det norske forbud, at fremstilling og indtagelse af spiritus ikke længere var tilladt. Da forbuddet blev ophævet i 1927, fastholdt den norske regering kontrollen med de norske spiritusproducenter gennem et statsejet produktionsmonopol, der overtog rettighederne til alle de tidligere spiritusopskrifter, alt udstyret og alle varemærkerettighederne. »Vinmonopolet« blev etableret som det norske statsejede monopol for fremstilling og salg af alkohol. »Vinmonopolet« fastsatte standarder for den spiritusrenhed, der skulle anvendes i Norsk Vodka/Norwegian Vodka og byggede sit eget rektificeringsanlæg til findestillation/rensning af spiritus fremstillet i Norge. De 78 år med statsejet monopolproduktion indtil 2005 har haft stor indflydelse på den norske spiritustradition og har etableret Norsk Vodka/Norwegian Vodka som den spiritus af høj kvalitet og med lavt indhold af methanol og congener, den er kendt som i dag.

At udenlandske interesser for nyligt har forsøgt at markedsføre en vodka, der ikke var fremstillet i Norge, som Norsk Vodka/Norwegian Vodka, er en glimrende illustration af, hvor stor betydning vodkaens oprindelse har. Den geografiske betegnelse Norsk Vodka/Norwegian Vodka er to gange blevet fremstillet og markedsført uden for det afgrænsede område for den geografiske betegnelse. Dette viser tydeligt, at den geografiske betegnelse Norsk Vodka/Norwegian Vodka er højt værdsat og yderst værdifuld, når producenter uden for Norge ønsker at udnytte og tjene penge på Norsk Vodka/Norwegian Vodkas kvalitet og ry.

Norske vodkaer har modtaget adskillige priser ved globale konkurrencer såsom International Wine & Spirits Competition, San Francisco World Spirits Competition og International Spirits Challenge.

Særlig kvalitet

Produktionsproces

Gæringen af råvarerne ved anvendelse af dyrket gær er nøglen til at fremstille den rene spiritus med et lavt indhold af methanol.

De destillationsapparater, der anvendes til enten partiproduktion eller kontinuerlig produktion har pladesøjler, der renser spiritussen. Antallet af plader og deres fysiske form varierer fra producent til producent, men de er alle i stand til at fremstille en ren spiritus med et lavt indhold af methanol.

Menneskelige faktorer

Destillatørens kompetencer er afgørende for at kunne betjene destillationsapparaternes søjler. Destillatøren anvender sin ekspertise til på et hvilket som helst tidspunkt under destillationsprocessen at regulere destillationshastigheden, hvilket igen påvirker renheden af det færdige produkt.

Blanderens kompetencer med hensyn til de unikke formuleringer for norsk vodka samt kravet om blot 3 g methanol pr. hl 100 % ethanol og maksimum 1 g/l tørstof er afgørende for produktets kvalitet.

7. EU-lovgivning eller nationale/regionale bestemmelser

De grundlæggende krav er fastsat i forordning (EF) nr. 110/2008 som indarbejdet i EØS-aftalen og gennemført ved § 2 i den norske lov nr. 1148 af 11. oktober 2006 om spiritus og aromatiserede drikkevarer.

Den geografiske betegnelse Norsk Vodka/Norwegian Vodka har været beskyttet i EØS (EU og EØS-/EFTA-landene) siden 1994 i form af en ændringstekst fastsat i kapitel XXVII i bilag II til EØS-aftalen samt til bestemmelserne i både forordning (EØF) nr. 1576/89 og forordning (EF) nr. 110/2008.

På norsk og engelsk giver den geografiske betegnelse mulighed for to forskellige, men dog tilsvarende, stavemåder: Norsk Vodka/Norwegian Vodka.

8. Ansøger

Norge Det Norske Landbrugs- og fødevareministerium P.O. BOX 8007 Dep. N-0030 Oslo Norge

9. Supplement til den geografiske betegnelse

—

10. Specifikke mærkningsregler

—

(1) EUT L 130 af 17.5.2019, s.1.